
A tér mint a matéria rendezőelve a lírában

„Ó, az ember... neki meg nem kell semmi más,
csak meglegyen a napja, földje, holdja.
Látni, élni, sírni.”
(Kemény István: Isteni legyintés)
Nehezen tudjuk elképzelni a gondolkodást a tér mindent átható, mindenütt jelen levő metaforája nélkül. Az ember számára evidens, hogy napja, földje, holdja van, van fönt, lent, irányok vannak, térstruktúrák, és gondolkodása az anyagba (azaz a térbe, mivelhogy tér csak az anyag által van) való vetettsége folytán maga is térbeli, mint ahogyan a nyelv is a „fent”, „lent” (szintagma), „mellett” (paradigma) struktúrái mentén szerveződik, mint ahogyan minden nemű gondolati rendszer. Ez a tény egyáltalán nem meglepő, hiszen az ember maga is anyagi lény, a teste anyag, idegrendszere is anyag: tér. Gondolkodása a materiális létezők érzéki megtapasztalásából fejlődött ki, absztrahálódott, vonatkozódott el az idők folyamán, a legelvontabb fogalmaink mögött is meghúzódik a képiség (tehát anyagiság) emléke.
Jelen dolgozat nyelvi képződményeket, verseket vizsgál, abból az alapfeltevésből kiindulva, hogy a nyelvi jel tudattartalmakat fejez ki, tudattartalmakat rögzít és örökít, amely tudattartalmak absztrakt fogalmiságukon túl mindig hordozzák magukon a matéria, a tér konkrétságát, képiségét, és azt tartja szem előtt, hogy a nyelv logikai-grammatikai elrendezettségén túl komoly viszonyban van a képiséggel és zeneiséggel, tehát a festészettel, a szobrászattal, a zenével rokon, azaz mediális természetű, mert szemantikája oly módon rétegzett, hogy különböző érzéki és absztrakt elemeket tart egybe. Ez a tulajdonsága a líra esetében kiemelt jelentőségű, hiszen lírai szövegnek nem elsősorban pragmatikai jelentéssíkja (grammatikai jelentés) hivatott hatást kiváltani, hanem a szó mediális összetevőiből összefonódó érzéki síkja is.
Olvasáskor az ember az anyag állandósága és szelleme állhatatlansága rendíti meg, a tudat magára döbben, saját nyomai között bolyong. Holmi foltok egy sima felületen képesek az embert mozgásba hozni, és olyan gomolygást létrehozni benne, aminek szemlélése gyönyörű, borzongató és kétségbeejtő.
A dolgozat azt vizsgálja a modern magyar irodalom néhány versének segítségével, hogy a líra anyagi meghatározottságában (a tinta a papíron, a rezgés a levegőben), érzéki mivoltában milyen kifejezési potenciálok rejlenek.



